**SHPALLJE PËR SHPREHJE INTERESI TË KANDIDATËVE TË INTERESUAR PËR T’U ZGJEDHUR SI KOORDINATOR NË INSTITUCIONET PJESË E RRJETIT KUNDËR KORRUPSIONIT**

Pranë Ministrit të Drejtësisë, në cilësinë e Koordinatorit Kombëtar kundër Korrupsionit krijohet dhe funksionon Rrjeti i Koordinatorëve kundër Korrupsionit.

Ky Rrjet i Koordinatorëve kundër Korrupsionit ka si mision hetimin, verifikimin dhe ndëshkimin e çdo rasti korruptiv, praktike abuzive ose arbitrare, të cilat cenojnë të drejtat ligjore të qytetarëve apo kufizojnë e mohojnë aksesin e tyre në shërbimet publike, kjo me qëllim minimizimin dhe luftimin e këtij fenomeni në institucionet e administratës publike pjesë e Rrjetit kundër Korrupsionit, si dhe ndëshkimin e dërgimin para organeve të procedimit penal të personave përgjegjës. Gjithashtu, ky rrjet nëpërmjet veprimtarisë së tij, synon të garantojë ndër të tjera forcimin e zbatueshmërisë së ligjit, rritjen e integritetit të administratës publike dhe garantimin e të drejtave të çdo qytetari në këtë drejtim.

Në zbatim të pikës 4, të vendimit nr. 606, datë 20.10.2021 të Këshillit të Ministrave “Për përcaktimin e fushës së përgjegjësisë shtetërore të Ministrisë së Drejtësisë”, si dhe të vendimit nr. 618, datë 20.10.2021 të Këshillit të Ministrave “Për krijimin, organizimin e funksionimin e rrjetit të koordinatorëve kundër korrupsionit”, **Ministria e Drejtësisë publikon në faqen zyrtare të saj njoftimin për paraqitjen e shprehjeve të interesit për t’u zgjedhur/emëruar në pozicionin e Koordinatorit në Institucionet pjesë e Rrjetit kundër Korrupsionit.**

1. Aplikanti që shpreh interesin për të aplikuar për pozicionin e Koordinatorit në institucionet pjesë të Rrjetit kundër Korrupsionit, duhet të plotësoj kushtet e mëposhtme:

* Kriteret e përgjithshme:
  1. të jetë shtetas shqiptar;
  2. të ketë zotësi të plotë për të vepruar;
  3. të jetë në kushte shëndetësore që e lejojnë të kryejë detyrën përkatëse;
  4. të mos jetë i dënuar me vendim gjyqësor të formës së prerë për kryerjen e një krimi apo kundërvajtjeje penale;
  5. të mos ketë masë disiplinore në fuqi;
  6. të mos kenë çështje nën hetim/gjykim të nisur nën personin e tyre/kundrejt tyre;
* Kriteret e posaçme:
  + - 1. të ketë përfunduar ciklin e dytë të studimeve universitare me diplomë “Master i shkencave”;
      2. të ketë jo më pak se 5 (pesë) vjet përvojë pune;
* **Aplikanti nuk mund të aplikoj si koordinator pranë një strukture tek e cila ka qenë i punësuar për një periudhë mbi 3 muaj të njëpasnjëshëm gjatë 3 (tre) viteve të fundit.**
* Aplikanti ka detyrimin të dorëzojë bashkangjitur aplikimit një deklaratë nën përgjegjësinë e tij ku deklaron vërtetësinë e dokumentacionit të dorëzuar.

1. Aplikanti, duhet të dorëzojnë pranë Ministrisë së Drejtësisë, dorazi ose me postë, aplikimin e tij. Dosja e aplikimit të çdo subjekti duhet të përmbajë dokumentet e listuara si më poshtë, në format origjinal ose të njehsuar me origjinalin (të noterizuar):

* Kërkesë me shkrim për shprehje interesi, duke specifikuar sipas rastit dhe institucionin/et përkatës/e ku shpreh vullnetin për tu emëruar;
* CV (Jetëshkrim), i përditësuar;
* Fotokopje të letërnjoftimit (ID);
* Vërtetim të gjendjes shëndetësore;
* Dëshmi penaliteti;
* Vërtetim që nuk ka masë disiplinore në fuqi nga institucioni/subjekti privat pranë të cilit rezulton i punësuar;
* Vërtetim nga organi i prokurorisë dhe gjykatës që nuk kanë çështje nën hetim/gjykim të nisur për personin e tyre/kundrejt tyre;
* Diplomë e nivelit “Bachelor” dhe “Master Shkencor”. Për diplomat e marra jashtë Republikës së Shqipërisë të përcillet njehsimi nga Ministria e Arsimit dhe Sportit;
* Libreza e punës (të gjitha faqet që vërtetojnë eksperiencën në punë);
* Çdo dokumentacion tjetër që vërteton trajnimet, kualifikimet, arsimin shtesë, vlerësimet pozitive apo të përmendura në jetëshkrimin tuaj;
  + - * Deklaratën personale të nënshkruar lidhur me vërtetësinë e dokumentacionit të dorëzuar.

1. **Mosdorëzimi i dokumentacionit të mësipërm përbën shkak për skualifikimin e aplikantit.**
2. Aplikimi për shprehje interesi i paraqitur nga ana e subjekteve, kalon në dy faza vlerësimi, atë të verifikimit paraprak të dokumentacionit dhe intervistimit të kandidatit, ku në përfundim të procedurës së konkurrimit do të shpallet fitues çdo kandidat që vlerësohet me minimalisht 70 pikë nga 100.
3. Kandidatët që kanë shprehur kërkesë për shprehje interesi do të testohen në lidhje me:
   * + 1. VKM nr.618, datë 20.10.2021 “Për krijimin, organizimin e funksionimin e Rrjetit të Koordinatorëve kundër Korrupsionit”;
       2. Kodi i Procedurave Administrative;
       3. Kodi Penal (Pjesa e Posaçme, Kreu III, Seksioni VIII *“Falsifikimi i dokumenteve*”, si dhe Kreu VIII, Seksioni I *“Vepra penale kundër veprimtarisë shtetërore të kryera nga shtetasit”* dhe Seksioni II *“Vepra penale kundër veprimtarisë shtetërore të kryera nga punonjësit shtetërorë ose në shërbim publik”*);
       4. Ligji nr.10 433, datë 16.6.2011 “Për inspektimin në Republikën e Shqipërisë”;
       5. Ligji nr. 114/2015 “Për auditimin e brendshëm në sektorin publik”;
4. **Afati për paraqitjen e aplikimeve për shprehje interesi për pozicionin e punës së Koordinatorit në institucionet pjesë e Rrjetit kundër Korrupsionit është 7 ditë pune, nga shpallja në faqen zyrtare të Ministrisë së Drejtësisë.** Pas kalimit të këtij afati aplikimet e ardhura nuk merren në shqyrtim.
5. Lista me kandidatët fitues, në përfundim të procedurës së konkurrimit, publikohet në faqen zyrtare të Ministrisë së Drejtësisë, dhe çdo aplikant njoftohet në adresën e tij zyrtare elektronike dhe/ose me postë, lidhur me kualifikimin apo shkaqet e skualifikimit për shpalljen për të cilën ka konkurruar.
6. Komisioni vijon me thirrjen e kandidatëve, për propozimin e vendit vakant ku kandidati fitues është vlerësuar që të emërohet, duke respektuar për aq sa është e mundur dhe preferencat e përzgjedhjes fillestare të këtyre kandidatëve.